Document ID: 31995R2597

31995R2597
L 270/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2597/95 AL CONSILIULUI
din 23 octombrie 1995
privind transmiterea de către statele membre care pescuiesc în alte zone decât Atlanticul de Nord a statisticilor cu privire la capturile nominale
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât Comunitatea Europeană a devenit membră a Organizației Națiunilor Unite pentru Alimentație și Agricultură (FAO);
întrucât protocolul încheiat între Consiliul Uniunii Europene și Comisia Comunităților Europene prevede ca statisticile solicitate de FAO să fie furnizate de către Comisie;
întrucât, în conformitate cu principiul subsidiarității, obiectivele acțiunii propuse pot fi atinse numai în baza unui act comunitar legal, deoarece numai Comisia poate coordona armonizarea necesară a informațiilor statistice la nivel comunitar, în timp ce culegerea statisticilor privind pescuitul și infrastructura necesară pentru prelucrarea și monitorizarea fiabilității acestor statistici sunt, în primul rând, responsabilitatea statelor membre;
întrucât metoda specifică de întocmire a statisticilor comunitare relevante, care se bazează pe sistemele statistice naționale, necesită în mod special o cooperare strânsă între Comisie și statele membre, în special în cadrul Comitetului permanent pentru statistică agricolă instituit prin Decizia 72/279/CEE (3),
ADOPTĂ PREZENTUL REGULAMENT:
Articolul 1
Fiecare stat membru prezintă Comisiei date privind capturile nominale ale navelor înregistrate în acel stat membru sau care se află sub pavilionul acelui stat membru, care pescuiesc în anumite zone, altele decât Atlanticul de Nord, luând în considerare în mod corespunzător Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidențiale Biroului Statistic al Comunităților Europene (4).
Datele privind captura nominală includ toate produsele pescărești debarcate sau transbordate pe mare, sub orice formă, dar exclud cantitățile care, după capturare, sunt aruncate în mare, consumate la bord sau utilizate ca momeală la bord. Datele sunt înregistrate ca echivalent al greutății animalului viu debarcat sau transbordat, în tone, rotunjit la cea mai apropiată valoare.
Articolul 2
(1) Datele care trebuie să fie comunicate reprezintă capturile nominale din fiecare dintre principalele zone de pescuit și subdiviziile acestora, așa cum sunt enumerate în anexa 1, definite în anexa 2 și ilustrate în anexa 3. Pentru fiecare zonă principală de pescuit, speciile pentru care se solicită date sunt enumerate în anexa 4.
(2) Datele pentru fiecare an calendaristic sunt comunicate în termen de șase luni de la sfârșitul anului.
(3) În cazul în care navele statului membru menționate la articolul 1 nu au pescuit într-o zonă principală de pescuit pe parcursul anului calendaristic, statul membru informează Comisia despre aceasta. Cu toate acestea, în cazul în care pescuitul a fost realizat într-o zonă principală de pescuit, comunicarea datelor poate fi solicitată numai pentru combinațiile de specie/subdivizie pentru care au fost înregistrate capturile în perioada anuală a transmiterii.
(4) Datele pentru speciile de importanță scăzută capturate de navele unui stat membru nu trebuie să fie identificate individual în comunicări, dar pot fi incluse într-un articol agregat cu condiția ca greutatea produselor să nu depășească 5 % din captura anuală totală din zona principală de pescuit în cauză.
(5) Listele cu zone statistice de pescuit sau subdiviziuni ale acestora și specii pot fi modificate în conformitate cu procedura prevăzută la articolul 5.
Articolul 3
Cu excepția cazului în care dispozițiile adoptate în cadrul politicii comune în domeniul pescuitului prevăd altfel, un stat membru poate utiliza tehnicile de eșantionare pentru a obține datele privind captura pentru acele părți ale flotei pentru care acoperirea completă a datelor ar implica aplicarea excesivă a procedurilor administrative. Detaliile privind procedurile de eșantionare, împreună cu detaliile privind proporția din datele totale obținute prin aceste metode, trebuie să fie incluse de statul membru în raportul prezentat în conformitate cu articolul 6 alineatul (1).
Articolul 4
Statele membre își îndeplinesc obligațiile în conformitate cu articolele 1 și 2 prin comunicarea datelor pe suport magnetic, al cărui format este prezentat în anexa 5.
Statele membre pot comunica datele într-o formă diferită sau pe un suport diferit, cu acordul prealabil al Comisiei.
Articolul 5
(1) În cazul în care trebuie urmată procedura prevăzută la prezentul articol, Comitetul permanent pentru statistică agricolă, denumit în continuare „comitet”, este sesizat de președinte, fie la inițiativa acestuia, fie la cererea reprezentantului unui stat membru.
(2) Reprezentantul Comisiei prezintă comitetului un proiect cu măsurile care urmează să fie adoptate. Comitetul își dă avizul cu privire la aceste măsuri în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută la articolul 148 alineatul (2) din Tratatul CE, pentru deciziile pe care Consiliul trebuie să le adopte la propunerea Comisiei. Voturile reprezentanților statelor membre din cadrul comitetului sunt ponderate în conformitate cu dispozițiile prevăzute la articolul menționat. Președintele nu participă la vot.
(3)
(a)
Comisia adoptă măsurile preconizate în cazul în care acestea sunt conforme cu avizul comitetului.
(b)
În cazul în care măsurile preconizate nu sunt conforme cu avizul comitetului, sau în absența avizului, Comisia prezintă Consiliului, de îndată, o propunere cu privire la măsurile ce trebuie luate. Consiliul hotărăște cu majoritate calificată.
În cazul în care, la expirarea a trei luni de la data prezentării la Consiliu, acesta nu hotărăște, măsurile propuse sunt adoptate de Comisie.
Articolul 6
(1) În termen de douăsprezece luni de la intrarea în vigoare a prezentului regulament, statele membre prezintă Comisiei un raport detaliat care descrie cum sunt obținute datele privind capturile și specifică gradul de reprezentativitate și fiabilitate a acestor date. Comisia întocmește o sinteză a acestor rapoarte pentru a fi dezbătută în cadrul grupului de lucru competent al Comitetului pentru statistică agricolă.
(2) Statele membre informează Comisia cu privire la orice modificări aduse informațiilor prevăzute la alineatul (1) în termen de trei luni de la introducerea acestora.
(3) În cazul în care rapoartele metodologice prevăzute la alineatul (1) demonstrează că un stat membru nu are posibilitatea să îndeplinească de îndată cerințele prezentului regulament și că sunt necesare modificări privind tehnicile de anchetă și metodologia, Comisia, în cooperare cu statul membru din cadrul Comitetului permanent pentru statistică agricolă, poate să stabilească o perioadă de tranziție de până la doi ani în care să fie îndeplinit programul prezentului regulament.
(4) Rapoartele metodologice, măsurile tranzitorii, disponibilitatea datelor, fiabilitatea datelor precum și alte probleme relevante legate de aplicarea prezentului regulament sunt examinate o dată pe an în cadrul grupului de lucru competent al Comitetului pentru statistică agricolă.
Articolul 7
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 23 octombrie 1995.

Labels: 19
13
6
12
18